আচমকা নিখোঁজ হয়ে গিয়েছিল মেয়েটি। সেদিন রাতেই পুলিশ বাড়িতে পৌঁছে দিয়েছিল সদ্য-মাধ্যমিক দেওয়া ছাত্রীটিকে। পরদিন দুপুরে বাড়ির মধ্যেই উদ্ধার হল তার ঝুলন্ত দেহ। বুধবার রাজারহাটের বিষ্ণুপুরের ঘটনা। প্রাথমিক তদন্তের পরে পুলিশের ধারণা, প্রেমে বাধা পেয়ে পায়েল ঘোষ (১৫) নামে ওই ছাত্রী আত্মঘাতী হয়েছে। তবে বাড়ি থেকে পালিয়ে সে কোথায় গিয়েছিল, তা নিয়ে তার পরিবার এবং পুলিশ প্রশাসন কেউই কোনও কথা বলতে চায়নি।
পুলিশ জানায়, মঙ্গলবার দুপুর থেকে পায়েলকে পাওয়া যাচ্ছিল না। এরপর তার পরিবার একটি নিখোঁজ ডায়েরি করে রাজারহাট থানায়। তদন্তকারীরা জানান, সেদিন রাতেই পায়েল আত্মসমর্পণ করে। পরে তাকে বিষ্ণুপুরে তার বাড়িতে পৌঁছে দেওয়া হয়। ছাত্রীটির সঙ্গে স্থানীয় এক যুবকের প্রেমের সম্পর্ক ছিল। পায়েলের পরিবার সেই সম্পর্ক মানতে রাজি ছিল না বলেও জেনেছে পুলিশ। তবে নিখোঁজ হওয়ার সময় পায়েলের সঙ্গে ওই যুবক ছিল কি না, পুলিশ কিংবা পায়েলের পরিবার তা স্পষ্ট করেনি।
পুলিশ জানায়, বুধবার সকাল থেকে পায়েল বাড়িতেই ছিল। দুপুরে দোতলায় পুজোর ঘরে ঢুকে ভিতর থেকে দরজা বন্ধ করে দেয়। অল্পক্ষণ পরেই পায়েলের ঝুলন্ত দেহ উদ্ধার হয়।
পায়েলের দিদি অলিভিয়া বৃহস্পতিবার বলেন, ‘‘আমরা কিছু একটা পড়ে যাওয়ার শব্দ পেয়েছিলাম। কিন্তু এত বড় ঘটনা আন্দাজ করতে পারিনি। অনেকক্ষণ পর বোনের খোঁজ করতে গিয়ে দেখতে পাই।’’অলিভিয়া জানান, এক গাড়িচালকের সঙ্গে পায়েলের প্রেমের সম্পর্ক ছিল। কিন্তু সেই সম্পর্ক নিয়ে তাঁদের আপত্তি ছিল। অলিভিয়া বলেন, ‘‘কোনও দিক থেকেই ওই যুবক আমার বোনের যোগ্য নয়। তার উপর আমার বোন নাবালিকা। ছেলেটি আত্মহত্যার হুমকি দিয়ে আমার বোনকে বিয়ের জন্য চাপ দিত।’’ গত বছরেও পায়েল একবার ওই যুবকের সঙ্গে বাড়ি ছেড়ে চলে গিয়েছিল বলে জানা গিয়েছে।পরিবার সূত্রের খবর, পায়েল ডায়েরি লিখত। মঙ্গলবার নিখোঁজ হওয়ার সময় ডায়েরিটি নিয়েই সে চলে যায়। সেটি আর খুঁজে পাওয়া যায়নি বলেই অলিভিয়া জানান।